Skerp draai dalk rede vir Anika (16) se vliegongeluk | Netwerk24
Premier maan teen geweld teen vroue, kinders in N-Kaap
Hoewel daar die afgelope boekjaar ’n afname in geweld teenoor vroue en kinders in die Noord-Kaap was, het die premier steeds sy kommer oor die hoë voorkoms daarvan uitgespreek.
Skerp draai dalk rede vir Anika (16) se vliegongeluk
Deur Dennis Delport 31 Julie 2020 17:14
Anika de Beer (16) is op 30 Junie dood nadat sy met ’n Piper PA-28-180 Cherokee-vliegtuig verongeluk het tydens ’n solovlug. Foto: Verskaf
Dit was moontlik die oorsaak dat die jong vlieënier beheer oor die vliegtuig verloor het en dat die vliegtuig in die rondte begin tol en neergestort het, lui die voorlopige ongelukverslag van die Burgerlugvaartowerheid (BLO).
Anika was ten tyde van die vliegongeluk besig met haar tweede solovlug as deel van haar opleiding by die Professional Flight Centre-vliegskool.
Die ongeluk het gebeur kort nadat sy by die Wonderboom-lughawe in Pretoria opgestyg het.
Volgens die voorlopige verslag het sy haar eerste solovlug op 26 Junie gedoen.
Luidens die verslag het Anika geen noodseine uitgestuur of melding gemaak van enige foute met die vliegtuig voor die ongeluk nie.
“Die vliegtuig was in ’n skerp draai kort voor die ongeluk. Dit is moontlik dat die vliegtuig sy draailimiet oorskry het, wat die vliegtuig in die rondte laat tol en sy enjin laat uitsny het. Die student het beheer verloor en kon dit nie herwin nie,” lui die verslag.
Die wrak van die Piper PA-28-180 Cherokee-vliegtuig van die Professional Flight Centre-vliegskool waarin Anika de Beer verongeluk het. Foto: Deaan Vivier
Anika het ten tyde van die ongeluk 24,14 uur vliegtyd in die spesifieke soort vliegtuig voltooi.
“Die vliegskool het aangedui dat die vliegtuig lugwaardig was voordat die student opgestyg het,” lui die verslag.
Die vliegtuig se lisensies was ook op datum.
“Die weerstoestande daardie dag was goed en daar was geen laevlak-turbulensie nie.”
Andries de Beer, Anika se pa, sê hy het die verslag bestudeer en meen dit is redelik. “Dit voorsien aan ons ’n basiese antwoord. Ons het verwag dit is wat moontlik gebeur het,” sê hy.
Hy sê ’n maand ná die ongeluk gaan dit steeds maar “rof” met hom. “Sommige dae is beter as ander. Ek sukkel veral as ek alleen is of alleen in die bakkie ry. Ek wens so graag my kind kon nog geleef het.”
Ook Rika de Beer, Anika se ma, sê dit gaan swaar met haar. “Daar is dae wat ek sukkel om op te staan, maar ek moet,” sê sy.
Die BLO sal binne die volgende jaar ’n volledige verslag oor die ongeluk bekend maak.
Meer oor: Anika De Beer | Vliegongeluk | Voorlopige Verslag